Troels Lund Poulsen (V), 2004-03-23:
I Venstre er vores holdning klar, når vi diskuterer fædres og mænds ret til at være fædre, for det er selvfølgelig af stor betydning, at børn under deres opvækst har et fortroligt forhold til både deres far og deres mor.
Men jeg vil også gerne starte med at understrege, at nutidens fædre har en anden tilgang til det at være far end tidligere generationer.
Jeg tror, vi må erkende, at faderskabet har ændret sig i løbet af de sidste årtier.
Fædre er i langt højere grad blevet en del af børnenes liv, og det er utrolig positivt og også meget glædeligt.
Gennem de sidste generationer er der sket en ændring, som vi også kommer til at diskutere senere i dag, hvor vi jo diskuterer ligestilling, hvor vi må sige, at kvinders arbejdsmønster gør, at det er helt naturligt, at fædre og mænd tager et større ansvar i forhold til deres børn.
Det er ikke noget, der skal indskærpes; det er noget, som skal være en naturlig ting, for det er lige så naturligt, at faderen tager sin del af forpligtelsen i forhold til børns opvækst, som det er, at moderen gør det.
Det er også derfor, når vi senere i dag skal diskutere den fremlagte handlings- og perspektivplan for det kommende års ligestillingsarbejde, at det er glædeligt at se, at regeringen har lagt vægt på at styrke fokus på mænd og ligestilling som et særligt indsatsområde i 2004.
Jeg må også sige, at jeg er enig i det, som ligestillingsministeren har lagt op til i sin besvarelse.
Både beskæftigelsesministeren og ligestillingsministeren har jo taget flere initiativer for at skabe større synlighed om muligheden for at tage barselorlov, samt hvordan ens rettigheder og muligheder er.
Det er en fin udvikling, som vi selvfølgelig også skal være med til at fremme på de måder, som vi kan gennem frivillighed.
Venstre tror ikke på tvang, når det gælder om at få fædre til at holde barselorlov.
Vi må erkende, at vi har givet fædre særdeles gode rammer for at tage orlov, men det skal nu engang være frivilligt, hvordan den enkelte familie bruger den.
Her på Christiansborg skal vi ikke gøre os til dommere over, hvordan den enkelte familie skal bruge sin barselorlov.
Lad mig så også sige, at jeg synes også, at det er vigtigt, at vi gør en indsats for at styrke de muligheder, der er for, at mænd bliver opmærksomme på, at de kan tage barselorlov, og jeg synes, at vi allerede har hørt om forskellige initiativer fra ligestillingsministeren, som går i den rigtige retning.
Derudover tror jeg også på, at vi, der er i den situation, at vi enten er fædre eller kan blive fædre, også har en forpligtelse til at gå foran og vise os som rollemodeller og sige, at det selvfølgelig er en naturlig del af det at være far, at man også tager sin del af barselorloven.
Lad mig til sidst også knytte et par bemærkninger i forhold til samvær, hvor det jo er rigtigt, at der i 1999 blev lavet en undersøgelse af, hvordan og hvorledes forældre var stillet ved forældremyndighedssager omkring samvær.
Det bliver selvfølgelig interessant at se, i hvilken retning den peger, og jeg vil gerne slå fast i dag, at viser den afleverede rapport, at der er uhensigtsmæssigheder, må vi selvfølgelig politisk forholde os til det.
Så vil jeg gerne på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse
»Idet Folketinget konstaterer, - at den nye barselorlov giver fædrene mulighed for en tidlig og tæt kontakt til barnet, - samt at barselorlovens fleksibilitet i vidt omfang giver forældrene mulighed for at dele omsorgen for barnet, har mænd allerede i dag mulighed for og ret til at være fædre. Folketinget konstaterer dog, at der fortsat er behov for at styrke fædrenes mulighed for at holde barselorlov.
Folketinget ser derfor med tilfredshed, at mænd og ligestilling er et af de prioriterede indsatsområder i regeringens handlings- og perspektivplan for ligestilling, og at en række initiativer er sat i gang for at styrke mænds muligheder for at være fædre, bl.a. en undersøgelse af arbejdskulturens betydning for mænds brug af barselorlov.«